Am putea spune că play-off-ul începe cu o pauză? Să nu uităm nici de play-out, că și el e om. Ar fi urmat un emoticon, dar mergem pe clasic. O primă etapă, cu suficient cântec, și se face loc echipei naționale. Amicale, dar să știm și noi cum mai stăm. Că mulți titulari au plecat "la mai bine" și freacă banca de rezervă, prinzând minute la ce pică. Ba chiar Horațiu Moldovan, titularul postului de portar, e obturat total de Oblak la Atletico. Chiar și așa, pe cine să bagi în locul lui, pe Târnovanu? Părerea mea e că aceste două amicale, unul european cu Irlanda de Nord (vineri) și altul exotic cu Columbia (marți) vor servi de alibi pentru Iordănescu Jr. de a trece peste propria regulă, aia cu neconvocarea în caz că selecționabilul nu joacă la echipa de club. Dar despre asta vom mai vorbi. Și despre play-off la fel. Deocamdată vă propun să aruncăm o privire la jumătatea de jos a "paharului", adică aia plină, dacă e să ne luăm după legea gravitației. Așadar, despre play-out. S-a petrecut ceva interesant. Cum în această parte inferioară a competiției se joacă doar un fel de tur, adică 9 etape, echipele mai bine garnisite cu puncte primesc în compensație, la înjumătățirea punctelor, un meci în plus acasă. Fiind număr impar de etape, evident că toate acestea au început pe teren propriu, ca favorite împotriva codașelor. Ei bine, calculul hârtiei s-a potrivit întocmai și pe teren, toate gazdele au câștigat! Asta a dus la un statu-quo, nicio diferențiere la cele care luptă pentru primul loc de play-out, nicio diferențiere nici la retrogradare. În condițiile în care divizia secundă propune echipe fără merit sportiv pe locurile de baraj, granița dintre locurile 14 și 15 în prima divizie este între a fi și a nu mai fi. Practic, echipele aflate pe locurile de baraj în play-out vor fi favorite uriașe în a se impune cu ce propune ciudățenia numită Divizia B. Deocamdată, granița asta le desparte pe Dinamo și Voluntari, fiind subțire cât un punct. Meciul direct e abia în etapa a 7-a, cu Dinamo teoretic acasă, ceea ce nu se știe dacă e un avantaj. Contează și ce se întâmplă până atunci, inclusiv cu alte echipe care ar putea să cadă, asta însemnând chiar și un meci egal pe teren propriu.